PTT ตั้ง “พี-ดิกเตอร์” ลุยธุรกิจ AI-ดิจิทัล สอดรับแผน New S-Curve
PTT ตั้ง “พี-ดิกเตอร์” ทุนจดทะเบียน 54.50 ลบ. ลุยธุรกิจเทคโนโลยีปัญญาประดิษฐ์ หุ่นยนต์และดิจิทัล
PTT ตั้ง “พี-ดิกเตอร์” ทุนจดทะเบียน 54.50 ลบ. ลุยธุรกิจเทคโนโลยีปัญญาประดิษฐ์ หุ่นยนต์และดิจิทัล
25 พ.ค. 2565

บริษัท ปตท. จำกัด (มหาชน) หรือ PTT เปิดเผยว่า ที่ประชุมใหญ่วิสามัญผู้ถือหุ้น บริษัท อัลฟ่า คอม จำกัด (Alpha Com) ซึ่งเป็นบริษัทย่อยที่ ปตท. ถือหุ้นทั้งหมด ครั้งที่ 1/2565 เมื่อวันที่ 10 พฤษภาคม 2565 ได้มีมติอนุมัติให้จัดตั้งบริษัท พี-ดิกเตอร์ จำกัด (P-Dictor) ด้วยทุนจดทะเบียนประมาณ 54.50 ล้านบาท
โดยมีวัตถุประสงค์เพื่อรองรับการดำเนินธุรกิจปัญญาประดิษฐ์สำหรับระบบซ่อมบำรุงเชิงพยากรณ์และการเฝ้าติดตามสภาพเครื่องจักรของโรงงานอุตสาหกรรม (Predictive Maintenance and Machine Monitoring AI for Industrial Solution) เพื่อช่วยคาดการณ์โอกาสที่จะเกิดความผิดปกติกับเครื่องจักรอุปกรณ์ที่สำคัญของโรงงานทำให้สามารถวางแผนการผลิตและการบำรุงรักษาได้อย่างเหมาะสมลดความเสี่ยงที่จะเกิดความเสียหายต่อการเดินเครื่องการผลิตและการจำหน่ายผลิตภัณฑ์ โดยให้บริการแก่โรงงานอุตสาหกรรมครอบคลุมทั้งในและนอกกลุ่ม ปตท.
ทั้งนี้การจัดตั้งบริษัทดังกล่าวสอดคล้องตามกลยุทธ์ New S-Curve ของปตท. ในด้านเทคโนโลยีปัญญาประดิษฐ์ หุ่นยนต์และดิจิทัล ซึ่งได้จดทะเบียนจัดตั้งบริษัทดังกล่าวแล้วเสร็จเมื่อวันที่ 25 พฤษภาคม 2565